Polisie onderbreek glo uitsending, behandel joernaliste ‘hardhandig’Foto: SAPD, Facebook Die polisie het Vrydagmiddag bevestig dat hy ŉ voorval ondersoek waartydens joernaliste van die SAUK glo tydens ŉ regstreekse uitsending “hardhandig” deur die polisie hanteer is en verhoed is “om hulle werk te doen”. Brig. Motlafela Mojapelo, woordvoerder van die polisie, sê die voorval het glo by die Beitbrug-grenspos tussen Suid-Afrika en Zimbabwe plaasgevind. ŉ Groep joernaliste van die SAUK was glo in die middel van ŉ regstreekse uitsending toe polisielede hulle onderbreek en hardhandig van die toneel weggewys het. Mojapelo sê dié grenspos is ŉ nasionale sleutelpunt en enigiemand wat daar wil verfilm of foto’s neem, moet eers vooraf toestemming kry. “Daar is baie streng beheer by die grenspos. Ons veroordeel egter die optrede van dié polisielede,” het hy gesê. Mojapelo het bevestig ŉ interne ondersoek is tans aan die gang.